
วันที่ 9 กรกฎาคม 2569

สมาคมโรงแรมไทย (THA)
ประกาศ
ผลสำรวจความเชื่อมั่นของผู้ประกอบการที่พักแรม เดือน มิถุนายน 2569

 อัตราการเข้าพักเดือน มิ.ย. 69 ลดลงจากเดือนก่อนตามการเข้าสู่ช่วงนอกฤดูกาลท่องเที่ยว ประกอบกับความขัดแย้งในตะวันออกกลางเป็นปัจจัยกดดันให้นักท่องเที่ยวเดินทางลดลง ธุรกิจส่วนใหญ่จึงต้องปรับตัวโดยลดราคาห้องพักและเพิ่มการตลาดเพื่อเพิ่มยอดขาย รวมถึงลดรายจ่ายเพื่อรักษาระดับสภาพคล่อง ทั้งนี้ ในระยะถัดไป ธุรกิจโรงแรมส่วนใหญ่ประเมินว่า จำนวนนักท่องเที่ยวไทยและต่างชาติโดยรวมใน Q3/69 ยังมีแนวโน้มลดลงจากช่วงเดียวกันปีก่อน (yoy) อีกทั้ง นักท่องเที่ยวบางสัญชาติ อาทิ อินเดียที่เป็นกลุ่มอ่อนไหวต่อราคา อาจชะลอการเดินทางเพิ่มเติมจากมาตรการยกเลิกฟรีวีซ่า 60 วันที่ทำให้ต้นทุนการเดินทางสูงขึ้น

ดัชนีความเชื่อมั่นผู้ประกอบการที่พักแรม
(Hotel Business Operator Sentiment Index)
เดือน มิถุนายน 2569
(สำรวจระหว่างวันที่ 16-30 มิถุนายน 2569)
จากผู้ตอบแบบสำรวจจำนวน 148  แห่ง

[bookmark: _Hlk115957811]อัตราการเข้าพัก
 	 เดือน มิ.ย. 69 อัตราการเข้าพักโดยเฉลี่ยอยู่ที่ 52% ขณะที่คาดการณ์เดือน ก.ค. 69 อยู่ที่ 53% ต่ำกว่าระยะเดียวกันปีก่อน



อัตราการเข้าพักเฉลี่ย เดือน พ.ค.-มิ.ย. 69
	ภาค
	พ.ค.69
	มิ.ย.69

	ภาคเหนือ
	39
	37

	ภาคตะวันออกเฉียงเหนือ
	-
	-

	ภาคตะวันออก
	60
	53

	ภาคกลาง
	64
	65

	ภาคใต้
	48
	42


หมายเหตุ : ไม่แสดงข้อมูลภาคตะวันออกเฉียงเหนือ เนื่องจากมีผู้ตอบน้อย

ด้านการจ้างงาน
เดือน มิ.ย. 69 สัดส่วนโรงแรมที่เผชิญกับปัญหาขาดแคลนแรงงานโดยรวมทรงตัวจากเดือนก่อน โดยการขาดแคลนส่วนใหญ่กระทบเพียงคุณภาพการให้บริการ แต่ไม่กระทบจำนวนลูกค้าที่รับได้
มาตรการช่วยเหลือที่ผู้ประกอบการต้องการจากภาครัฐ  โรงแรมส่วนใหญ่ต้องการให้มี
1. มาตรการกระตุ้นการท่องเที่ยวและรายได้
· มีมาตรการกระตุ้นการท่องเที่ยวในประเทศ และดึงดูดนักท่องเที่ยวต่างชาติ โดยเฉพาะ short-haul
· เพิ่มกิจกรรมส่งเสริมการขายร่วมกับสายการบิน และ OTA เพื่อดึงดูดนักท่องเที่ยวคุณภาพสูง
· ส่งเสริมการท่องเที่ยวทั้งเมืองหลักและเมืองรอง อาทิ เพิ่มการจัดประชุมภาครัฐ หรือ event ต่าง ๆ
· เพิ่มจำนวนเที่ยวบินและทบทวนนโยบายเกี่ยวกับฟรีวีซ่า 
2. มาตรการช่วยเหลือด้านค่าใช้จ่าย
· ลดต้นทุนพลังงาน และค่าธรรมเนียมภาครัฐ
· มาตรการลดหย่อนภาษี อาทิ ภาษีนิติบุคคล ภาษีบุคคลธรรมดา และภาษีโรงเรือน
3. มาตรการด้านการเงิน
· มีมาตรการช่วยเหลือด้านสภาพคล่อง อาทิ มาตรการสินเชื่อดอกเบี้ยต่ำ 
· สนับสนุนการลงทุนด้านพลังงานยั่งยืน
· ขยายระยะเวลามาตรการพักทรัพย์ พักหนี้
4. มาตรการด้านแรงงาน
· สนับสนุนการอบรม/พัฒนาบุคลากรภาคบริการ โดยเฉพาะด้านเทคโนโลยี ดิจิทัล และ AI

5. มาตรการอื่นๆ
· สื่อสารภาวะอุตสาหกรรมท่องเที่ยวอย่างต่อเนื่อง 
· ปรับปรุงระบบตรวจคนเข้าเมือง
· อำนวยความสะดวกในการขอใบอนุญาตต่าง ๆ
· เพิ่มความเชื่อมั่นด้านความปลอดภัย 

ภาพรวมและสถานการณ์ท่องเที่ยวไทยในช่วงเดือนมิถุนายน 2569 มีแนวโน้มขยายตัว โดยได้รับปัจจัยสนับสนุนที่สำคัญจากการเข้าสู่ช่วงปิดภาคเรียนฤดูร้อน (Summer Holiday) ของหลายประเทศ ทั้งกลุ่มตลาดระยะใกล้ (Short haul) อาทิ จีน ฮ่องกง เป็นต้น แต่ยังมีปัจจัยท้าทายที่ต้องเผชิญคือ การแข่งขันด้านการท่องเที่ยว โดยเฉพาะในภูมิภาคเอเชีย รวมทั้งการเดินทางเข้าสู่ช่วง Green  Season ซึ่งถือว่าเป็นช่วงนอกฤดูกาลท่องเที่ยว ทางภาครัฐและหน่วยงานที่เกี่ยวข้องจึงได้กระตุ้นการท่องเที่ยว ผ่านนโยบาย “Thailand 365 Days” หรือประเทศไทยที่ท่องเที่ยวได้ตลอดทั้งปี มีการจัดกิจกรรมท่องเที่ยวตลอดทั้งปีในทุกภูมิภาค เพื่อกระตุ้นและสร้างการเติบโตของภาคการท่องเที่ยวอย่างมีคุณภาพ สอดคล้องกับแนวโน้มความนิยมของนักท่องเที่ยวทั่วโลกที่มองหาจุดหมายปลายทางซึ่งมีความหลากหลาย ทั้งด้านธรรมชาติ วัฒนธรรม อาหาร และประสบการณ์ท้องถิ่น 

สมาคมโรงแรมไทย เชื่อมั่นว่า  นโยบายที่ทางรัฐบาลเดินหน้าขับเคลื่อนนั้นจะสามารถกระจายรายได้สู่ทุกภาคส่วน และขับเคลื่อนเศรษฐกิจ รวมถึงการสร้างความยั่งยืนบนฐานคุณภาพ ผ่านการยกระดับมาตรฐานความปลอดภัยและแหล่งพำนัก โดยเฉพาะกลุ่ม Health & Wellness เพื่อส่งเสริมการเติบโตด้านอุตสาหกรรมท่องเที่ยวของไทยได้ในระยะยาว


ที่มา : การสำรวจความเชื่อมั่นผู้ประกอบการที่พักแรม  โดย สมาคมโรงแรมไทย ร่วมกับ ธนาคารแห่งประเทศไทย

สมาคมโรงแรมไทย 
ขอบคุณสำหรับการเผยแพร่ข่าวและหากต้องการข้อมูลเพิ่มเติม
กรุณาติดต่อ: 02 282 5277

